Хэнынкъым фIыгъуэшхуэм адыгэр
Лъэпкъ мащIэхэм я бзэр кIуэдыжынкIэ шынагъуэ зэрыщыIэм куэд щыгъуазэщ. Лъэпкъыр зыгъэлъэпкъыр езым и бзэ иIэжщи аращ, икIи, ди цIыхухэр анэдэлъхубзэмкIэ мыпсэлъэжмэ, лъэпкъ кIуэдыжа жыхуаIэм дыхабжэнуращ. Абыхэм сегупсысу стхащ мы усэ сатырхэр:
УрипсэлъэхукIэ анэдэлъхубзэм
КIуэдынкъым, зэгъащIэ, уи лъэпкъыр.
ЗебгъэужьыхукIэ уэ уи бзэм,
ТегушхуэгъуафIэ ар хъункъым.
ЩIэблэ къыпщIэхъуэм ебгъащIэм,
УщыгуIэнкъым мы гъащIэм.
ЗыIэпишэнщи бзэ гуакIуэм
ФIэфI хъункъым ар емыфIакIуэм.
Лъэпкъыр тхуэбагъуэрэ бзэр тхуэбзэрабзэм,
Хэнынкъым фIыгъуэшхуэм адыгэр
КIыхь хъунщи и гъащIэр анэбзэм,
ХэкIынкъым псэ лъапIэр, зэгъащIэ!
Нобэ бзэр щIэблэм езыгъэщIэну зи мурадхэм дахэтщ дэри, адыгэбзэ къудамэм щеджэ студентхэр. Аращи, тхузэфIэкI къэдмыгъанэу бзэм дрилэжьэну фыдогъэгугъэ икIи адыгэу зызыбжыжхэм захузогъазэ ди бзэр IэщIыб ямыщIыну, я бынхэм адыгэбзэкIэ епсэлъэну, ди адыгэ хабзэ дахэр яхэлъу къагъэтэджыну.
ДЖЭДУ Сэкинат.
